የሚቋቋሙት የአግሮ ኢንዱስትሪ ፓርኮች  ከ400 ሺ በላይ ዜጎች የሥራ ዕድል ይፈጥራሉ
በአገሪቱ በአራት ክልሎች የሚቋቋሙት የአግሮ ፕሮሰሲንግ ኢንዱስትሪ ፓርኮች  ከ400ሺ በላይ  ለሚሆኑ ዜጎች   የሥራ ዕድል የሚፈጥሩ መሆናቸውን የኢንዱስትሪ ሚኒስቴር አስታወቀ ።በሚኒስቴሩ የኮርፖሬት ኮሚኒኬሽን ዳይሬክተር አቶ አሰፋ ተስፋዬ ለዋሚኮ እንደገለጹት የመሠረት ድንጋይ ተቀምጦላቸው የግንባታ ሥራቸውን ለማስጀመር እንቅስቃሴ  እየተካሄደባቸው ያሉት አራት ሞዴል የተቀናጁ  የአግሮ ኢንዱስትሪ  ፓርኮች ዘርፈ ብዙ ጠቀሜታ አላቸው ።ሞዴል አግሮ ኢንዱስትሪ ፓርኮቹ በአማራ ክልል በቡሬ አካባቢ ፣ በትግራይ በሁመራ ፣ በኦሮሚያ አዳሜ ቱሉና በደቡብ ክልል በይርጋለም አካባቢ  የሚገነቡ መሆኑን የጠቆሙት አቶ አሰፋ ለግንባታ ሥራው  የሚውለውን  1ሺ ሄክታር መሬት  እያንዳንዱ ክልል አቅርቧል ብለዋል ።በአግሮ ኢንዱስትሪ ፓርኮቹን ውስጥ የሚገቡት 80በመቶ የሚሆኑት የአገር ውስጥ  ባለሃብቶች እንደሚሆኑ የጠቀሱት አቶ  አሰፋ 20 በመቶ  የውጭ አገር ባለሃብቶች  በፓርኮቹ ገብተው እንዲሠሩ ይፈቀዳል ብለዋል ።መንግሥት አራቱን የአግሮ ኢንዱስትሪ ፓርኮች ለማስገንባት ከዘላቂ ልማት ግብ ፈንድ   የ250 ሚሊዮን የአሜሪካ ዶላር ገንዘብ አግኝቷል ያሉት አቶ አሰፋ ሁሉም ክልሎች ለፓርኮቹ ግንባታ  የሚውል ገንዘብም እንደሚመድቡ አክለው ገልጸዋል ።የሚገነቡት አግሮ ኢንዱስትሪዎች በውስጣቸው የምግብ ማቀነባባቂያ ኢንዱስሪዎች  ፣ በገጠር  ግብዓት ማቅረቢያና ግብዓት መሰብሰቢያ ማዕከላት ያካተቱ እንደሚሆኑ አቶ አሰፋ አመልክተዋል ።አግሮ ኢንዱስሪዎቹ በአካበቢያቸው የሚገኙት የግብርና ውጤቶችን በጥሬ እቃነት በመጠቀም  የሚያመርቱ ሲሆን  በፓርኮቹ አካባቢ እስከ 100  ኪሎሜትር የሚደርሱ አርሶ አደሮች  ተጠቃሚ እንደሚሆኑ ተገምቷል ።መንግሥት የአምራች ዘርፉን ለማሳደግ በተለያዩ የኢንዱስትሪ ዘርፎች የመሠረተ ልማት  የተሟላላቸውን  የኢንዱስትሪ ፓርኮችን  በማስገንባት ላይ እንደሚገኝ  ዋልታ ሚዲያና ኮሙኒኬሽን ኮርፖሬት ዘግቧል ።          